
 “YASHIL” MOLIYALASHTIRISH TIZIMINI RIVOJLANTIRISHDAGI ASOSIY TO‘SIQLAR VA ULARNI BARTARAF ETISH YO‘LLARI

Annotatsiya: Mazkur maqolada “yashil” moliyalashtirish tizimini rivojlantirish jarayonida yuzaga kelayotgan asosiy institutsional, moliyaviy va tashkiliy to‘siqlar ilmiy jihatdan tahlil qilinadi. Tadqiqot doirasida yashil moliyalashtirish mexanizmlarining bank sektori va investitsiya jarayonlarida qo‘llanilishidagi mavjud cheklovlar, xususan, normativ-huquqiy bazaning yetarli darajada shakllanmaganligi, ekologik risklarni baholash bo‘yicha yagona metodologiyaning mavjud emasligi hamda moliya institutlarida malakali kadrlar tanqisligi aniqlanadi va shuningdek, yashil moliyalashtirish instrumentlarining cheklanganligi va kapital bozori mexanizmlarining sust rivojlanishi ushbu tizimning samaradorligiga salbiy ta’sir ko‘rsatayotgani asoslab beriladi. Olingan natijalar asosida aniqlangan to‘siqlarni bartaraf etish bo‘yicha huquqiy-me’yoriy bazani takomillashtirish, moliyaviy instrumentlarni diversifikatsiya qilish va institutsional salohiyatni oshirishga qaratilgan ilmiy-amaliy takliflar ishlab chiqilib, tadqiqot natijalari yashil moliyalashtirish tizimini barqaror rivojlantirish va uni milliy iqtisodiyotga samarali integratsiya qilishda amaliy ahamiyat kasb etadi.

Kirish
Global miqyosda iqlim o‘zgarishi, tabiiy resurslarning cheklanganligi va ekologik xavflarning kuchayishi iqtisodiy rivojlanish modellari qayta ko‘rib chiqilishini taqozo etmoqda. Ushbu sharoitda moliya tizimining barqaror rivojlanish maqsadlariga xizmat qiluvchi yangi mexanizmlarni joriy etish dolzarb vazifaga aylanmoqda. Xususan, ekologik jihatdan samarali loyihalarni moliyaviy qo‘llab-quvvatlashga qaratilgan “yashil” moliyalashtirish tizimi iqtisodiy o‘sish va atrof-muhit muhofazasi o‘rtasidagi muvozanatni ta’minlovchi muhim instrument sifatida e’tirof etilmoqda. Rivojlangan mamlakatlar tajribasi shuni ko‘rsatadiki, yashil moliyalashtirish mexanizmlarining muvaffaqiyatli joriy etilishi moliya bozorlarining chuqurligi, huquqiy-me’yoriy bazaning aniqligi hamda institutsional salohiyat bilan chambarchas bog‘liqdir. Shu bilan birga, rivojlanayotgan davlatlarda, jumladan O‘zbekistonda, yashil moliyalashtirish tizimini shakllantirish jarayoni bir qator obyektiv va subyektiv to‘siqlar bilan kechmoqda. Bu holat mazkur tizimning investitsiya jarayonlarida to‘liq ishlamasligiga va uning iqtisodiy samaradorligining cheklanishiga olib kelmoqda.
O‘zbekiston Respublikasida so‘nggi yillarda barqaror rivojlanish va “yashil” iqtisodiyotga o‘tish masalalari davlat siyosatining ustuvor yo‘nalishlaridan biriga aylangan. “O‘zbekiston – 2030” strategiyasi doirasida energiya samaradorligini oshirish, qayta tiklanuvchi energiya manbalarini rivojlantirish va investitsiya jarayonlariga ekologik standartlarni joriy etish bo‘yicha keng ko‘lamli islohotlar amalga oshirilmoqda. Biroq ushbu islohotlarning samaradorligi ko‘p jihatdan moliya tizimining, xususan, yashil moliyalashtirish mexanizmlarining rivojlanganlik darajasiga bog‘liq bo‘lib qolmoqda.
Amaliyot shuni ko‘rsatadiki, yashil moliyalashtirish tizimini rivojlantirishga to‘sqinlik qilayotgan asosiy omillar qatoriga normativ-huquqiy bazaning yetarli darajada shakllanmaganligi, ekologik risklarni baholash bo‘yicha yagona metodologiyaning mavjud emasligi, moliyaviy instrumentlar turining cheklanganligi hamda moliya institutlarida malakali kadrlar tanqisligi kiradi. Ushbu muammolar banklar va investorlar uchun yashil loyihalarni aniqlash, baholash va moliyalashtirish jarayonini murakkablashtirmoqda.
Shu bilan birga, ilmiy adabiyotlar tahlili shuni ko‘rsatadiki, yashil moliyalashtirish masalalari ko‘pincha umumiy barqaror rivojlanish kontekstida yoritilib, uning rivojlanishiga to‘sqinlik qilayotgan omillar va ularni bartaraf etish mexanizmlari, ayniqsa milliy moliya tizimi doirasida, yetarli darajada tizimli o‘rganilmagan. Mazkur holat ushbu yo‘nalishda chuqur ilmiy tadqiqotlar olib borish zaruratini yuzaga keltiradi.
Yuqoridagilardan kelib chiqib, ushbu tadqiqotning maqsadi yashil moliyalashtirish tizimini rivojlantirishdagi asosiy to‘siqlarni aniqlash, ularning kelib chiqish sabablarini ilmiy jihatdan tahlil qilish hamda aniqlangan muammolarni bartaraf etish bo‘yicha amaliy jihatdan asoslangan takliflar ishlab chiqishdan iboratdir.
Adabiyotlar tahlili
 Yashil moliyalashtirish tizimini rivojlantirishda uchraydigan to‘siqlar masalasi so‘nggi yillarda iqtisodiy tadqiqotlarda alohida ilmiy yo‘nalish sifatida shakllanib bormoqda. Xalqaro va milliy adabiyotlarda mazkur muammo asosan institutsional cheklovlar, huquqiy-me’yoriy nomukammallik va moliya bozorlarining yetarli darajada rivojlanmaganligi bilan izohlanadi. Shu bilan birga, O‘zbekiston ilmiy maktabida ushbu masalalar ko‘proq bilvosita tarzda, investitsiya siyosati va bank tizimi samaradorligi kontekstida yoritilgan.
Iqtisodiyot fanlari doktori, professor Q.H. Abdurahmonov o‘zining (2017) “Barqaror rivojlanish va iqtisodiy siyosat” nomli monografiyasida ekologik barqarorlikka yo‘naltirilgan moliyaviy mexanizmlarning samaradorligi institutsional muhitga bevosita bog‘liqligini ta’kidlaydi. Muallifning fikricha, huquqiy va tashkiliy mexanizmlar yetarli darajada shakllanmagan sharoitda yashil moliyalashtirish instrumentlari amaliyotda cheklangan holda qo‘llaniladi. Ushbu yondashuv yashil moliyalashtirish tizimini rivojlantirishdagi asosiy institutsional to‘siqlarni tushuntirishda muhim nazariy asos bo‘lib xizmat qiladi.
Iqtisodiyot fanlari nomzodi, dotsent O.S. Sattorov ning (2019) “Investitsiya muhitini yaxshilash va moliyaviy barqarorlik” mavzusidagi ilmiy maqolalarida investitsiya jarayonlarida ekologik omillarni inobatga olish mexanizmlarining yetishmasligi muammo sifatida ko‘rsatib o‘tiladi. Muallif banklar va investorlar uchun ekologik risklarni baholash bo‘yicha aniq metodik ko‘rsatmalarning mavjud emasligi yashil loyihalarni moliyalashtirishni sekinlashtirayotganini qayd etadi.
Iqtisodiyot fanlari nomzodi, dotsent D.B. Qodirov (2020) “Moliya bozorlarini rivojlantirish va institutsional islohotlar” nomli tadqiqotida moliya bozorlarining yetarli darajada chuqurlashmaganligi yashil moliyalashtirish instrumentlari, xususan, yashil obligatsiyalar bozorining shakllanishiga jiddiy to‘sqinlik qilayotganini asoslab beradi. Muallif kapital bozori mexanizmlarining sustligi yashil moliyalashtirish tizimini bank kreditlariga haddan tashqari bog‘lab qo‘yayotganini ta’kidlaydi.
Dotsent M.E. To‘xtasinovning (2021) “Bank tizimida risklarni boshqarishning zamonaviy yondashuvlari” mavzusidagi ilmiy ishlarida ekologik risklar moliyaviy risklarning mustaqil turi sifatida yetarli darajada ajratilmayotgani tanqid qilinadi. Muallifning fikricha, ekologik va iqlim bilan bog‘liq risklarni kredit risklari tizimiga integratsiya qilmaslik yashil moliyalashtirishni kengaytirish yo‘lidagi muhim metodologik to‘siqlardan biridir.
Shuningdek, iqtisodiyot fanlari nomzodi, dotsent S.R. Norboyev (2022) yilda chop etilgan maqolalarida yashil moliyalashtirishni rivojlantirishda inson kapitali va institutsional salohiyat muammolariga e’tibor qaratadi. Muallif moliya-bank tizimida ekologik iqtisodiyot va barqaror moliya yo‘nalishida malakali mutaxassislar yetishmasligi yashil moliyalashtirishning amaliy qo‘llanilishini cheklayotganini ilmiy asosda ko‘rsatadi.
Xorijiy adabiyotlarda yashil moliyalashtirishdagi to‘siqlar asosan normativ aniqlik, bozor infratuzilmasi va ma’lumotlar shaffofligi bilan bog‘liq holda tahlil qilingan bo‘lsa-da, ushbu tadqiqotlarning aksariyati rivojlangan mamlakatlar tajribasiga qaratilgan. Rivojlanayotgan davlatlar, jumladan O‘zbekiston sharoitida yashil moliyalashtirish tizimining o‘ziga xos cheklovlari va ularni bartaraf etish mexanizmlari yetarli darajada moslashtirilmagan.
Shunday qilib, adabiyotlar tahlili natijalari shuni ko‘rsatadiki, yashil moliyalashtirish tizimini rivojlantirishdagi to‘siqlar alohida elementlar sifatida o‘rganilgan bo‘lsa-da, ularning o‘zaro bog‘liqligi va kompleks xarakteri, ayniqsa milliy moliya tizimi doirasida, yetarli darajada tizimli tahlil qilinmagan. Mazkur holat ushbu tadqiqotning ilmiy yangiligi va dolzarbligini belgilaydi.
Tadqiqot metodologiyasi
 Mazkur tadqiqotda yashil moliyalashtirish tizimini rivojlantirishdagi to‘siqlarni aniqlash va ularni bartaraf etish yo‘llarini ilmiy asoslash maqsadida kompleks metodologik yondashuv qo‘llanildi. Tadqiqot metodologiyasi nazariy va amaliy tahlilni uyg‘unlashtirishga asoslanib, tizimli va mantiqiy ketma-ketlikda shakllantirildi.
Tadqiqotning nazariy-metodologik asosi sifatida barqaror rivojlanish konsepsiyasi, yashil iqtisodiyot tamoyillari hamda zamonaviy moliya nazariyasining ekologik yo‘naltirilgan yondashuvlari qabul qilindi. Ushbu nazariy asoslar yashil moliyalashtirish tizimini moliya bozorlarining mustaqil va funksional elementi sifatida o‘rganish imkonini berdi.
Ilmiy adabiyotlarni o‘rganishda tahlil va sintez metodlaridan foydalanilib, milliy va xorijiy tadqiqotlarda yoritilgan yashil moliyalashtirishdagi institutsional, moliyaviy va tashkiliy to‘siqlar tizimlashtirildi. Qiyosiy tahlil metodi orqali rivojlangan mamlakatlar tajribasi va O‘zbekiston sharoitidagi amaliy holat o‘rtasidagi farqlar aniqlandi.
Tahlil va natijalar
 Yashil moliyalashtirish tizimining amaldagi holatini tahlil qilish natijalari shuni ko‘rsatadiki, ushbu mexanizmning rivojlanish darajasi moliya tizimining institutsional yetukligi, normativ aniqligi va bozor infratuzilmasining shakllanganlik darajasi bilan bevosita bog‘liqdir. O‘zbekiston sharoitida yashil moliyalashtirish alohida yo‘nalish sifatida e’tirof etilayotgan bo‘lsa-da, uning iqtisodiy jarayonlarga real ta’siri hozircha cheklangan va fragmentar xarakterga ega.
Amaliy tahlil shuni aniqladiki, yashil moliyalashtirishni keng joriy etishga to‘sqinlik qilayotgan asosiy omillardan biri institutlararo muvofiqlashtirish mexanizmlarining yetarli darajada shakllanmaganligidir. Moliya institutlari, banklar, investitsiya subyektlari va davlat organlari o‘rtasida yashil loyihalarni tanlash, baholash va moliyalashtirish bo‘yicha yagona yondashuvning mavjud emasligi qaror qabul qilish jarayonida noaniqlikni kuchaytirmoqda. Natijada, ekologik jihatdan samarali bo‘lgan ko‘plab loyihalar moliyaviy resurslarga ega bo‘la olmayapti.
Huquqiy-me’yoriy muhitni tahlil qilish natijalari yashil moliyalashtirish bo‘yicha mavjud normalar deklarativ xarakterga ega ekanini ko‘rsatdi. Amaldagi qonunchilikda ekologik barqarorlik tamoyillari umumiy darajada belgilangan bo‘lsa-da, ularni moliyaviy qarorlarga integratsiya qilish mexanizmlari aniq reglamentlashtirilmagan. Bu holat moliya institutlari uchun ekologik mezonlarni kredit va investitsiya qarorlariga tatbiq etishda yuqori darajadagi institutsional risklarni yuzaga keltirmoqda.
Moliyaviy tahlil natijalari yashil moliyalashtirish instrumentlarining cheklanganligi tizim rivojining muhim to‘siqlaridan biri ekanini tasdiqladi. Yashil moliyalashtirish asosan bank kreditlari orqali amalga oshirilayotgan bir sharoitda, kapital bozori vositalarining yetarli darajada rivojlanmaganligi uzoq muddatli va arzon moliyaviy resurslarni jalb etish imkoniyatlarini keskin cheklamoqda. Bu esa yashil loyihalarning investitsion jozibadorligiga salbiy ta’sir ko‘rsatmoqda.
Shuningdek, tahlil natijalari axborot va metodologik cheklovlarning yashil moliyalashtirish samaradorligini pasaytirayotganini ko‘rsatdi. Ekologik ta’sirni baholash, uglerod izini aniqlash va iqlim risklarini hisoblash bo‘yicha yagona metodologiyaning mavjud emasligi moliya institutlarida baholash subyektivligini kuchaytirmoqda. Natijada, yashil loyihalar moliyaviy jihatdan an’anaviy loyihalar bilan teng sharoitda baholanmayapti.
Kadrlar salohiyatiga oid tahlil yashil moliyalashtirish tizimining barqaror ishlashi uchun zarur bo‘lgan inson kapitali yetarli darajada shakllanmaganini ko‘rsatdi. Moliya-bank tizimida ekologik iqtisodiyot, ESG yondashuvi va barqaror moliya yo‘nalishida maxsus bilim va ko‘nikmalarga ega mutaxassislar sonining cheklanganligi yashil moliyalashtirishning amaliy qo‘llanilishini sekinlashtirmoqda.
Umuman olganda, tahlil natijalari yashil moliyalashtirish tizimini rivojlantirishda mavjud to‘siqlar alohida muammolar emas, balki o‘zaro bog‘liq va tizimli xarakterga ega ekanini ko‘rsatdi. Ushbu to‘siqlarni bartaraf etish faqat moliyaviy instrumentlarni kengaytirish bilangina emas, balki huquqiy-me’yoriy bazani aniqlashtirish, institutsional muvofiqlashtirishni kuchaytirish va kadrlar salohiyatini oshirish orqali amalga oshirilishi mumkin.
Xulosa va takliflar
 Olib borilgan tahlil natijalari yashil moliyalashtirish tizimini rivojlantirish jarayoni O‘zbekiston sharoitida murakkab va ko‘p omilli xarakterga ega ekanini ko‘rsatdi. Tadqiqot davomida aniqlangan to‘siqlar moliya tizimining alohida kamchiliklari emas, balki institutsional, huquqiy, moliyaviy va inson kapitali bilan bog‘liq omillarning o‘zaro ta’siri natijasida yuzaga kelayotgan tizimli muammolar ekanligi ilmiy asoslandi.
Avvalo, institutlararo muvofiqlashtirish mexanizmlarining yetarli darajada shakllanmaganligi yashil moliyalashtirishning samarali ishlashiga to‘sqinlik qilayotgan asosiy to‘siqlardan biri sifatida namoyon bo‘ldi. Mazkur muammo moliya institutlari, banklar va davlat organlari o‘rtasida yashil loyihalarni aniqlash va moliyalashtirish bo‘yicha yagona yondashuvning mavjud emasligi bilan izohlanadi. Ushbu to‘siqni bartaraf etish uchun yashil moliyalashtirish bo‘yicha markazlashtirilgan muvofiqlashtiruvchi mexanizmni shakllantirish hamda mas’ul institutlar o‘rtasida vakolatlarni aniq taqsimlash zarur.
Huquqiy-me’yoriy bazaning yetarli darajada aniqlashtirilmaganligi ham yashil moliyalashtirish tizimining rivojlanishini cheklayotgan muhim omil sifatida aniqlandi. Amaldagi qonunchilikda ekologik barqarorlikka oid umumiy normalar mavjud bo‘lsa-da, ularning moliyaviy qarorlar qabul qilish jarayoniga tatbiq etish mexanizmlari aniq belgilab berilmagan. Ushbu to‘siqni bartaraf etish maqsadida yashil loyihalarni tasniflash va baholash bo‘yicha aniq mezonlarga ega bo‘lgan milliy yashil taksonomiyani ishlab chiqish va amaliyotga joriy etish maqsadga muvofiqdir.
Moliyaviy instrumentlar yetishmasligi yashil moliyalashtirish tizimining yana bir muhim cheklovi sifatida belgilandi. Bank kreditlariga haddan tashqari tayanish kapital bozorining imkoniyatlaridan yetarli darajada foydalanilmasligiga olib kelmoqda. Ushbu muammoni bartaraf etish uchun yashil obligatsiyalar, barqaror investitsiya fondlari va davlat-xususiy sheriklik mexanizmlarini rivojlantirish orqali moliyalashtirish manbalarini diversifikatsiya qilish zarur.
Axborot va metodologik cheklovlar, xususan ekologik ta’sir va iqlim risklarini baholash bo‘yicha yagona yondashuvning mavjud emasligi, moliya institutlari faoliyatida subyektivlikni kuchaytirayotgan omillardan biri sifatida aniqlandi. Ushbu to‘siqni bartaraf etish uchun ekologik risklarni moliyaviy risklar tizimiga integratsiya qiluvchi metodik ko‘rsatmalarni ishlab chiqish hamda ularni bank amaliyotiga bosqichma-bosqich joriy etish zarur.
Shuningdek, tahlil natijalari inson kapitali bilan bog‘liq muammolar yashil moliyalashtirish tizimining barqaror rivojlanishini sekinlashtirayotganini ko‘rsatdi. Moliya-bank sohasida barqaror moliya va ESG yondashuvlari bo‘yicha malakali mutaxassislarning yetishmasligi ushbu tizimning amaliy qo‘llanilishini cheklamoqda. Ushbu muammoni hal etish uchun oliy ta’lim va kasbiy malaka oshirish tizimida yashil moliya bo‘yicha maxsus o‘quv dasturlarini joriy etish maqsadga muvofiqdir.
Umuman olganda, tadqiqot natijalari shuni ko‘rsatadiki, yashil moliyalashtirish tizimini rivojlantirish faqat moliyaviy instrumentlarni kengaytirish bilan cheklanmasligi, balki institutsional muhitni takomillashtirish, huquqiy aniqlikni ta’minlash va inson kapitalini rivojlantirish bilan uzviy bog‘liq holda amalga oshirilishi lozim. Ushbu yondashuv O‘zbekiston moliya tizimining barqarorligini oshirish va iqtisodiyotning ekologik jihatdan barqaror rivojlanishiga xizmat qiladi.

